次韵太學黄博士冕仲同考試作
作者：晁補之
朝代：宋

paragraphs: 日邊傳詔天街暮，草草西城車馬聚。
官曹一見故情親，宴語識君心志古。
成安長孺澶淵守，昔君羈游所爲主。
我窮亦號成安客，文采初無君一縷。
胸中萬頃復誰同，正有君家賢叔度。
官事留人何鞅掌，廣文楊柳花飛戶。
好書老未置鉛槧，學經晚始羞章句。
乘槎况自風格有，病顰那可形容慕。
成詩莫憚繼日傳，青驄御史呼歸去。